akú elektródu kúpiť?
ak ide o špeciálne elektródy s obalom presne daným podľa typu, tak nie je veľmi čo riešiť. pri elektródach na zváranie ocele však už na výber máte. ak máte doma klasickú trafozváračku, čiže transformátor bez usmerňovača, ktorý je zdrojom striedavého prúdu – vyberáte rutilovú alebo kyslú elektródu. trafo s usmerňovačom, tyristorový usmerňovač alebo invertor ako zdroje jednosmerného prúdu môžu využiť akýkoľvek typ elektródy (teda aj bázickú). potom je potrebné aby ste si dali pozor na doporučenú polaritu (elektróda na (-) alebo (+) póle). údaj nájdete napísaný priamo na balení elektród a v katalógu výrobcu. väčšinou „rutilky“ a kyslé elektródy idú na mínus a bázické na plus pól.
ako sme si už spomínali – zvárací prúd a zaťažovateľ sú kritériá, ktoré musíte pri výbere zváračky zohľadňovať najviac. berte do úvahy priemer elektródy, ktorú mienite najčastejšie používať a vynásobte ho číslom 40. dostanete tak približnú hodnotu zváracieho prúdu, ktorý budete potrebovať so zaťažovateľom min. 60%. príklad: pre elektródu s priemerom 2,5 mm je to 2,5 x 40 =100 a pri zaťažovateľovi minimálne 60%. vyšší zaťažovateľ neškodí, skôr naopak, pri nižších hodnotách sa zváračka bude častejšie prehrievať a vypínať!